Luka Perinić, koji je s nezavisnom listom Pokret mladih Općine Vrsi pobijedio na nedavnim lokalnim izborima, uputio je medijima priopćenje za javnost zbog bojkota koji doživljava od strane bivše općinske vlasti i HDZ-ovih kadrova.

Iz njegovog priopćenja, koje prenosi zadarski portal 057info, vidljiva je rastrošnost u jedinicama lokalne samouprave i neodgovornost prema stanovništvu.

Perinićevo priopćenje prenosimo u cijelosti:

“Nakon osvajanja natpolovične većine u Općinskom vijeću Općine Vrsi u 1. krugu svibanjskih lokalnih izbora, te osvajanja i načelničkog mandata u 2. krugu lokalnih izbora, Pokret mladih Općine Vrsi na čelu s mojom malenkosti svakodnevno nailazi na poteškoće u režiji bivše načelnice Sandre Vukić.

Kao što vam je poznato, Sandra Vukić nije došla na primopredaju vlasti 13. lipnja 2017. što zorno pokazuje ne samo političku nekulturu već i to da nije prihvatila izborni poraz. Po dolasku u općinu nisam zatekao niti jednog djelatnika, poglavito pročelnika Jedinstvenog upravnog odjela Josipa Devčića te voditelja financijske računovodstvene službe Denisa Marića. Ne moram podsjećati da je upravo pročelnik Jedinstvenog upravnog odjela zadužen unutar svojih ovlasti predati mi svu poslovnu dokumentaciju, pripremiti primopredaju vlasti, sudjelovati u pripremama konstituirajuće sjednice Općinskog vijeća i brojnim drugim neodgodivim službeničkim poslovima.

Međutim, i Josipu Devčiću i Denisu Mariću (kao i ostalim djelatnicima općine, njih četiri) je bivša načelnica Sandra Vukić u posljednjim danima svoje desetogodišnje vladavine potpisala rješenja o korištenju starog godišnjeg odmora iz 2016. godine te novog godišnjeg odmora za tekuću godinu. Prema mojim saznanjima, ovo je prvi put da spomenuta dvojica djelatnika koriste godišnji odmor otkako su zaposlena u Općini Vrsi. Zanimljivo, već se putem privatnih kanala mogu čuti najave da će nakon isteka godišnjih odmora (stari+novi) koji im završavaju oko polovice kolovoza, ovi djelatnici uzeti i bolovanje jer će im se, pretpostavljaju, pogoršati zdravstveno stanje?!

Sukladno Zakonu o radu te ostalim srodnim zakonima, pravilnicima i pozitivnim propisima RH, preporučenom poštom i brzojavima sam poslao Josipu Devčiću i Denisu Mariću opoziv godišnjih odmora zbog obaveznih i neodgodivih službeničkih poslova opisanih Zakonom o radu, Zakonom u državnim službenicima i namještenicima i drugim srodnim zakonima, no i brzojav i preporučenu poštu su ova dvojica djelatnika odbila primiti. Obzirom da i jedan i drugi primaju mjesečnu netto plaću od gotovo 10.000,00 kn, a koju im je omogućila bivša načelnica Sandra Vukić, čudi njihova nekooperativnost i manjak radne volje i odgovornosti za općinu od koje žive.

Moram napomenuti da svi djelatnici općine kao i još neki ljudi bliski Sandri Vukić imaju skupocjene mobitele (iPhone 7 32 GB itd.) koji su kupljeni iz općinskog proračuna. Također, svi oni imaju telefonske kartice koje je plaćala općina dok ja to nisam ukinuo. Prethodno sam više puta pokušao telefonom dobiti Josipa Devčića, Denisa Marića i ostale, no uporno su izbjegavali odgovoriti na poziv.

Ovo nije sve. U općini sam zatekao prazna računala s kojih su, po mojim saznanjima, u izbornoj noći 2.kruga izbora, izbrisani svi podaci tako da nisam imao uvid u niti jedan službeni dokument. Angažirao sam IT stručnjake koji su nakon pet dana mukotrpnog rada uspjeli izvući oko 50 tisuća dokumenata u razdoblju od 2007. do 2017. godine! Slična situacija je i s registratorima među kojima nedostaje brojna dokumentacija, a moji suradnici i ja možemo samo nagađati što se u njima nalazilo.

Moram napomenuti i to da je bivša načelnica Sandra Vukić na predizbornom skupu 31.svibnja 2017., dakle samo nekoliko dana prije održavanja 2. kruga lokalnih izbora javno kazala kako je na računu općine čak 2.000.000,00 kuna (dva milijuna kuna). Istina je da sam preuzimanjem dužnosti i uvidom u račun općine zatekao manje od 80.000,00 kuna (osamdeset tisuća kuna)?!

Pregledavajući dio dokumentacije, uočio sam brojne troškove za kojih nije bilo opravdanja kao što su troškovi izbornog skupa HDZ-a na račun Općine, razna čašćenja za koje nije bilo odgovarajućeg obrazloženja, kupovinu raznorazne opreme koje nema u općini itd. Stoga sam angažirao privatnu neovisnu revizorsku tvrtku koja posljednjih dana češlja poslovanje općine, a njihova istraga temelji se dobrim dijelom i na izbrisanoj dokumentaciji iz svih poslovnih računala koje su IT stručnjaci, srećom, u 99% uspjeli spasiti (povratiti).

Kako je zbog Josipa Devčića i njegovog nedolaska na posao rad općine na neki način paraliziran jer ima dužnost, odgovornost i ovlasti donositi i potpisivati brojne odluke, rješenja, o svemu sam obavijestio Ministarstvo uprave RH od kojih sam zatražio hitan nadzor rada općine zbog osnovane sumnje u brojne nezakonitosti te ovih dana očekujem i njihovu intervenciju”, napisao je Perinić.